**EKONOMISKĀS SITUĀCIJAS RAKSTUROJUMS UN**

**PASKAIDROJUMA RAKSTS**

**DOBELES NOVADA PAŠVALDĪBAS 2021. GADA BUDŽETAM**

Dobeles novada administratīvajā teritorijā ietilpst Dobeles pilsēta un 10 pagasti: Annenieku, Auru, Bērzes, Bikstu, Dobeles, Jaunbērzes, Naudītes, Krimūnu, Penkules un Zebrenes pagasts. Novada kopējā platība ir 889,79 km2, no tiem 0,9% aizņem administratīvais centrs – Dobeles pilsēta un pārējo teritoriju – 99,1% novada pagasti.

Novada iedzīvotāju skaits uz 2020.gada 1.janvārī bija 20 808.

Salīdzinot ar 2019.gada janvāri Dobeles novadā ir nedaudz palielinājies darbaspējas vecuma iedzīvotāju skaits un iedzīvotāju pēc darbaspējas vecuma skaits, savukārt nedaudz samazinājies iedzīvotāju skaits līdz darbaspējas vecumam.

|  |  |  |  |  |
| --- | --- | --- | --- | --- |
| **Vecuma grupas** | **01.01.2017.** | **01.01.2018.** | **01.01.2019.** | **01.01.2020** |
| Iedzīvotāji līdz darbaspējas vecumam | 3 234 | 3 204 | 3 823 | 3 173 |
| Iedzīvotāji darbaspējas vecumā | 14 015 | 13 808 | 12 903 | 13 236 |
| Iedzīvotāji pēc darbaspējas vecuma | 4 439 | 4 312 | 4 321 | 4 399 |
| KOPĀ | 21 688 | 21 324 | 21 047 | 20 808 |

Pašvaldības pamatbudžeta ieņēmumi uz 1 novada iedzīvotāju 2020.gadā bija 1 409 EUR, kas ir par 128 EUR mazāk, kā 2019.gadā. 2019.gadā ieņēmumi sasniedza 1 537 EUR.

Bezdarba līmenis novadā 2020.gadā 30. novembrī bija 5,6%, kas ir par 0,6 procentpunktiem vairāk nekā 2020.gada 31.janvārī.

Viens no novada attīstību raksturojošiem rādītājiem ir teritorijas attīstības indekss (TAI). TAI ir vispārināts rādītājs, ko aprēķina ar noteiktiem svara jeb nozīmības koeficientiem summējot svarīgāko, pašvaldības attīstību raksturojošo statistikas pamat rādītāju standartizētās vērtības. TAI aprēķināšanu un publicēšanu veic Valsts reģionālās attīstības aģentūra. Novadam teritorijas attīstības indekss 2011.gadā bija -0,058 un novads ierindojās 39. rangā, 2018.gadā šis rādītājs ir -0,068 un novads pēc TAI ierindojas 40. rangā, savukārt 2019.gada rādītājs ir -0,073 un novads ir 43.rangā no 110.

2020.gadā Dobeles novadā reģistrēti 52 jauni uzņēmumi, no tiem 45 sabiedrības ar ierobežotu atbildību 6 individuālie komersanti, viena zemnieku saimniecība. Salīdzinot ar 2019.gada datiem no jauna reģistrēto uzņēmumu ir par 5 vienībām mazāk.

2020.gadā Dobeles novadā reģistrētas arī 9 biedrības , kas ir par 6 mazāk kā 2019.gadā.

Pēc Uzņēmumu reģistra datiem 2020.gadā Dobeles novadā likvidēts 51 uzņēmums.

2020.gadā Dobeles novadu, tāpat kā visu Latviju, ir skārusi Covid-19 pandēmija. 2020.gada 12.martā Ministru kabinets izsludināja ārkārtējo situāciju, kas sākotnēji turpinājās līdz 2020.gada 9.jūnijam. Atkārtoti ārkārtējā situācija valstī ir izsludināta no 2020.gada 9.novembra līdz 2021.gada 7.februārim.Covid-19 izraisītie ārkārtējie apstākļi ietekmēja valsts, pašvaldības un katra sabiedrības locekļa ikdienas dzīvi ārkārtējās situācijas laikā un turpinās ietekmēt arī pēc tās. Ārkārtējās situācijas apstākļi prasīja spēju ātri reaģēt un pielāgoties, pieņemt lēmumus atšķirīgi no ierastās kārtības.

 Dobeles novadā situācija bija samērā stabila un Covid-19 krīzes ietekme uz uzņēmējdarbību nebija kritiska. Uzņēmēji izmantoja Valsts un pašvaldības piedāvātos atbalsta mehānismus.

 2020.gadā pašvaldība piešķīra nomas maksas atlaides, saskaņā ar Ministru kabineta 2020.gada 2.aprīļa noteikumiem Nr. 180 un 2020.gada 14.jūlija noteikumiem Nr. 453, 12 komersantiem un saimnieciskās darbības veicējiem.

Pašvaldības darbības finansiālo pamatu veido budžets, kas ir svarīgākais instruments pašvaldības autonomo funkciju izpildes nodrošināšanai, ekonomisko un sociālo vajadzību sabalansēšanai, kā arī pašvaldības teritorijas ilgtermiņa attīstībai. Pašvaldības ekonomisko attīstību un finanses ietekmē kopīgā situācija ekonomiskajā un sociālajā vidē valstī. Lai pašvaldība nodrošinātu līdzsvarotu un ilgtermiņā noturīgu izaugsmi savā teritorijā, nepieciešama stabila makroekonomiskā vide valstī. Normatīvo aktu, kas skar Iedzīvotāju ienākuma nodokļa aprēķina kārtību , izmaiņu rezultātā, un nodokļa 5% pārdales par labu valstij rezultātā ir būtiski samazinājušies pašvaldības ieņēmumi.

Dobeles novada pašvaldības budžeta projekts 2021. gadam izstrādāts, pamatojoties uz likumu “Par valsts budžetu 2021.gadam”, ievērojot likumus „Par pašvaldībām”, „Par pašvaldību budžetiem”, „Likumu par budžetu un finanšu vadību”, kā arī citu normatīvo aktu prasības.

Sagatavojot budžeta projektu 2021. gadam, pieejamie resursi tika plānoti atbilstoši novada attīstības prioritātēm, nodrošinot visu pašvaldības iestāžu darbību, attīstību veicinošu investīciju projektu ieviešanu un realizāciju.

Pašvaldības uzstādījumi novada attīstībai ir noteikti ar domes lēmumu apstiprinātos attīstības plānošanas dokumentos:

* Dobeles novada ilgtspējīgas attīstības stratēģijā 2013.-2030.gadam noteikta ilgtermiņa attīstības vīzija: *"Dobeles novadā ir izveidota līdzsvarota un harmoniska dzīves vide, kas veicina iedzīvotāju vēlmi dzīvot un strādāt novadā. Novada ekonomiskā attīstība balstās uz vietējo uzņēmumu izaugsmi. Vienlaicīgi tiek veicinātas un atbalstītas jaunas uzņēmējdarbības formas, kas nostiprina novada saimniecisko patstāvību, piesaista kvalificētu darbaspēku un sekmē iedzīvotāju labklājības pieaugumu. Uzņēmējdarbība novadā ir ar stabilu pieaugošu dinamiku, konkurētspējīga Latvijā un ārvalstīs, balstās uz tradicionālām iestrādnēm. Novada iedzīvotāji attīsta, uztur un saglabā novada tradīcijas un kultūrvēsturisko mantojumu"*, stratēģiskie mērķi: *"Labklājīga sabiedrība"*, *"Attīstīta un sakārtota dzīves un atpūtas vide"* un *"Attīstīta uzņēmējdarbības vide"*, ilgtermiņa attīstības prioritātes: *"Pieejami izglītības, sociālie, kultūras un sporta pakalpojumi"*, *"Attīstīta inženiertehniskā infrastruktūra"* un *"Novada konkurētspējas palielināšana"*;
* Dobeles novada attīstības programmā 2014.-2020.gadam īpaša nozīme pievērsta ilgtspējīgas attīstības principam, nodrošinot iedzīvotājiem kvalitatīvu dzīves un darba vidi, līdzsvarotu ekonomisko attīstību, racionāli izmantojot dabas un materiālos resursus, saglabājot un attīstot dabas un kultūras mantojumu. Dobeles novada attīstībai ir izvirzītas 4 vidēja termiņa prioritātes (VTP) – aktualitātes, kurām jāvērš īpaša uzmanība laika posmā no 2014. līdz 2020.gadam, tām pakārtoti rīcības virzieni (RV) un uzdevumi (U).

*VTP1: Iedzīvotāju skaita saglabāšana un moderna izglītības, sociālo, kultūras un sporta pakalpojumu infrastruktūra*:

* RV1 Iedzīvotāju skaits (saglabāt stabilu iedzīvotāju skaitu, samazinot migrāciju, veidojot pievilcīgu dzīves vidi un nodrošinot darba iespējas novadā);
* RV2 Izglītība (nodrošināt pieejamu, kvalitatīvu un daudzpusīgu izglītības piedāvājumu, modernizēt un attīstīt izglītības iestāžu infrastruktūru un materiāli tehnisko bāzi);
* RV3 Veselības aprūpe un sociālie pakalpojumi (attīstīt un uzlabot sociālo pakalpojumu pieejamību un dažādību, veicināt veselības aprūpes pakalpojumu pieejamību);
* RV4 Kultūra, sports un atpūta (pilnveidot kultūras iestāžu infrastruktūru un piedāvājumu, attīstīt kvalitatīvu kultūras piedāvājumu un veicināt amatieru kolektīvu, interešu grupu un sabiedrisko organizāciju aktivitāti un darbību, pilnveidot sporta aktivitāšu piedāvājumu un tehnisko bāzi);
* RV5 Pārvaldība (paaugstināt pašvaldības kapacitāti un attīstīt pakalpojumu kvalitāti un pieejamību, veicināt pašvaldības, valsts un citu iestāžu, iedzīvotāju un NVO sadarbību un partnerību).

*VTP2: Efektīvi uzņēmējdarbības atbalsta instrumenti:*

* RV6 Uzņēmējdarbības vide (pilnveidot un attīstīt uzņēmējdarbības atbalsta instrumentus, pilnveidot infrastruktūru uzņēmējdarbības un zinātnes attīstībai novadā);
* RV7 Tūrisms (attīstīt tūrisma infrastruktūru, paplašināt tūrisma piedāvājumu un sadarbību starp tūrismā iesaistītajām pusēm).

*VTP3 Sakārtota publiskā ārtelpa* un *VTP4: Sakārtota ceļu infrastruktūra:*

* RV8 Tehniskā infrastruktūra (attīstīt ielu un ceļu infrastruktūru un pilnveidot pasažieru pārvadāšanas pakalpojumus, attīstīt kvalitatīvas enerģētikas infrastruktūru, attīstīt ūdenssaimniecības un lietus ūdeņu apsaimniekošanas infrastruktūru, pilnveidot atkritumu apsaimniekošanas sistēmu);
* RV9 Vide un kultūrvēsturiskais mantojums (nodrošināt dabas un kultūrvēsturisko pieminekļu saglabāšanu un pašvaldības nekustamo īpašumu efektīvu apsaimniekošanu, veicināt teritorijas labiekārtošanu un racionālu izmantošanu);
* RV10 Drošība (īstenot pasākumus sabiedriskās kārtības un drošības uzlabošanā).

Atbilstoši Dobeles novada attīstības programmā 2014.-2020.gadam noteiktajām vidēja termiņa prioritātēm un izvirzītajiem rīcības virzieniem, 2021.gadā un turpmākajos gados pašvaldības budžetā svarīgi nodrošināt finanšu līdzekļus novada attīstības nodrošināšanai un investīciju projektu realizācijai. Plānots turpināt novada infrastruktūras attīstību, nodrošināt finansējumu kvalitatīvai izglītības iestāžu sistēmas nodrošināšanai, ielu un ceļu uzturēšanai un uzlabošanai, dzīvojamo teritoriju, nekustamo īpašumu un izglītības un citu iestāžu infrastruktūras sakārtošanai un uzturēšanai, ēku siltināšanai, nodrošināt sociālo atbalstu maznodrošinātajai sabiedrības daļai, paredzēt finansējumu kultūrai un sportam, veselībai, sabiedriskajai kārtībai un drošībai.

Pašvaldība, 2014-2020 plānošanas periodā ir realizējusi vairākus darbības programmas "Izaugsme un nodarbinātība" specifisko atbalsta mērķu (SAM) projektus. Projektu īstenošanai tiek piesaistīts Eiropas Savienības fondu finansējums un nodrošināts nepieciešamais pašvaldības līdzfinansējums.

Dobeles novada konsolidētā budžeta ieņēmumu kopējais apjoms 2021. gadā prognozēts 25 581 359 *euro* apmērā, izdevumu kopējais apjoms – 29 419 669 *euro* apmērā.

*1.att.Dobeles novada konsolidētā budžeta ieņēmumu un izdevumu dinamika pa gadiem*

Informācija par budžeta ieņēmumiem atbilstoši ieņēmumu avotiem un budžeta ieņēmumu klasifikācijai ir saistošo noteikumu projekta „Dobeles novada pašvaldības budžets 2021. gadam” 1.,3. pielikumā. Dobeles novada konsolidētā budžeta ieņēmumi 2021. gadā plānoti 25 581 359 *euro* apjomā.

Informācija par budžeta izdevumiem ir saistošo noteikumu projekta „Dobeles novada pašvaldības budžets 2021.gadam” 2., 3., 4. pielikumā. Izdevumi 2021. gadā plānoti 29 419 669 *euro* apjomā, tajā skaitā pamatbudžeta izdevumi – 29 414 091 *euro*, ziedojumu un dāvinājumu budžeta izdevumi – 5 578 *euro*.

Dobeles novada pašvaldības budžeta izdevumu pārsniegumu pār ieņēmumiem – 3 838 310 *euro* un aizņēmumu pamatsummas – 1 794 454 *euro* atmaksu 2021. gadā un ieguldījumus novada kapitālsabiedrību pamatkapitālā 226 688 *euro* ir paredzēts segt no budžeta līdzekļu atlikuma gada sākumā 5 803 792 *euro* un aizņēmuma Valsts kasē – 1 055 700 *euro* apmērā, kā arī saglabāt naudas līdzekļu atlikumu pārskata gada beigās 1 000 040 *euro* apmērā.

**Pamatbudžets**

**Ieņēmumi**

|  |  |  |  |  |  |  |  |
| --- | --- | --- | --- | --- | --- | --- | --- |
| **Klasifikācijas kods** |   | **2018. gada izpilde** | **2019.gada izpilde** | **2020.gada izpilde** | **2021.gada plāns** | **Starpība 2021/2020** | **Īpatsvars % no kopējā 2021. gada plāna** |
| **1.0.** | Nodokļu ieņēmumi | 15 897 931 | 17 068 003 | 15 518 809 | 13 623 926 | -1 894 883 | 53.3 |
|  | *t.sk.Iedzīvotāju ienēkuma nodoklis* | *13 505 101* | *14 550 735* | *13 009 892* | *11 382 637* | *-1 627 255* | *44.5* |
|  | *t.sk.Nekustamā īpašuma nodoklis* | *2 317 119* | *2 432 835* | *2 431 487* | *2 172 672* | *-258 815* | *8.5* |
|  | *t.sk. Dabas resursu nodoklis* |  |  | *57 693* | *50 617* | *-7 076* | *0.3* |
| **2.0.** | Nenodokļu ieņēmumi | 293 490 | 423 748 | 547 759 | 391 531 | -156 228 | 1.5 |
| **3.0.** | Maksas pakalpojumi un citi pašu ieņēmumi | 869 527 | 940 035 | 932 260 | 850 995 | -81 265 | 3.3 |
| **5.0.** | Transferti | 15 471 890 | 13 768 975 | 12 315 236 | 10 714 907 | -1 600 329 | 41.9 |
|  |  | **32 532 838** | **32 200 761** | **29 314 064** | **25 581 359** | -3 732 705 | **100** |

 ***Dobeles novada pašvaldības pamatbudžeta ieņēmumu dinamika pa gadiem***

Dobeles novada pašvaldības 2021. gada pamatbudžeta ieņēmumos lielākais īpatsvars ir iedzīvotāju ienākuma nodoklim – 11 382 637 *euro*, jeb 44,5 % no pamatbudžeta kopējiem ieņēmumiem. Iedzīvotāju ienākuma nodokļa plāna prognoze 2021.gadam, salīdzinājumā ar 2020.gada izpildi, ir samazinājusies par 1 627 255 *euro.* Saskaņā ar normatīvo aktu izmaiņām noteikts, ka iedzīvotāju ienākuma nodokļa ieņēmumu sadalījums starp valsts budžetu un pašvaldību budžetiem ir šāds: pašvaldību budžetiem — 75 procentu apmērā (*80 procenti-2020. gadā*) un valsts budžetam — 25 procentu apmērā (*20 procenti – 2020. gadā*). Gan 2021.gadā, gan 2020.gadā valsts garantē 100 % Iedzīvotāju ienākuma nodokļa prognozes izpildi.

*2.att.Dobeles novada pamatbudžeta nodokļu ieņēmumu dinamika pa gadiem*

Nodokļu ieņēmumi no nekustamā īpašuma nodokļa 2021. gadā prognozēti 2 172 672 *euro* apmērā, tie ir 8,5 % no pašvaldības pamatbudžeta ieņēmumiem. Prognoze 2021.gadam tika aprēķināta ar koeficientu 0,8 (80%), kā to nosaka Ministru kabineta noteikumi Nr. 292 ” Nekustamā īpašuma nodokļa ieņēmumu prognozes noteikšanas kārtība”.

|  |  |  |  |  |  |
| --- | --- | --- | --- | --- | --- |
|   | **2018. gada izpilde** | **2019.gada izpilde** | **2020.gada izpilde** | **2021.gada plāns** | **Starpība 2021/2020** |
| **Īpašuma nodokļi** | **2 317 119** | **2 432 835** | **2 431 487** | **2 172 672** | -258 815 |
| **Nekustāmā īpašuma nodoklis par zemi** | **1 796 868** | **1 902 487** | **1 895 978** | **1683 000** | *-212 978* |
| *NĪN par zemi kārtējā gada* | *1 666 596* | *1 736 768* | *1 746 393* | *1 513 000* | *-233 393* |
| *NĪN par zemi parādi* | *130 272* | *165 719* | *149 585* | *170 000* | *20 415* |
| ***Nekustamā īpašuma nodoklis par ēkām*** | **392 056** | **404 019** | **406 752** | **369 534** | *-37 218* |
| *NĪN par ēkām kārtējā gada* | *343 886* | *368 466* | *383 389* | *325 534* | *-57 855* |
| *NĪN par ēkām parādi* | *48 170* | *35 553* | *23 363* | *44 000* | *20 637* |
| ***Nekustamā īpašuma nodoklis par mājokļiem*** | **128 195** | **126 329** | **128 757** | **120 138** | *-8 619* |
| *NĪN par mājokļiem kārtējā gada* | *108 913* | *110 131* | *110 542* | *95 138* | *-15 404* |
| *NĪN par mājokļiem parādi* | *19 282* | *16 198* | *18 215* | *25 000* | *6 785* |

***Dobeles novada pašvaldības NĪN ieņēmumu dinamika pa gadiem***

Nekustamā īpašuma nodokļa parāda maksājumi plānoti – 239 000 *euro* apmērā, tajā skaitā 50 000 *euro* plānota *soda nauda vai nokavējuma nauda par termiņā nesamaksāto nekustamā īpašuma nodokli*, kuru no 2015.gada attiecina uz NĪN klasifikācijas kodu. 2020. gadā Dobeles novada pašvaldība iepriekšējo gadu nekustamā īpašuma nodokļa parādu maksājumos saņēma 191 163 *euro* un 2019. gadā – 217 470 *euro*.

Iedzīvotāju ienākuma nodokļa un nekustamā īpašuma nodokļa ieņēmumu prognoze saistīta ar Finanšu ministrijas aprēķiniem, uz kuru pamata katrai pašvaldībai tiek aprēķināta finanšu nepieciešamība un rezultātā tiek noteiktas iemaksas vai dotācijas no pašvaldību finanšu izlīdzināšanas fonda.

2021.gadā pamatbudžetā tiek plānoti ieņēmumi no dabas resursu nodokļa 50 617 *euro* apmērā un ieņēmumi no azartspēļu nodokļa 18 000 *euro* .

Nenodokļu ieņēmumi: procentu ieņēmumi par kontu atlikumiem, naudas sodi un sankcijas, valsts un pašvaldības nodevas, kā arī ieņēmumi no zemes īpašumu atsavināšanas 2021.gada budžetā kopā plānoti 391 531 *euro*, kas pašvaldības pamatbudžeta ieņēmumu struktūrā veido 1,5%.

Ieņēmumi no budžeta iestāžu sniegtajiem maksas pakalpojumiem un citi pašu ieņēmumi plānoti 850 995 *euro* apmērā, kas ir 3,3 % no pamatbudžeta ieņēmumiem.

Pašvaldības saņemtie valsts budžeta transferti noteiktam mērķim 2021.gadam plānoti 10 162 889 *euro* apmērā, kas ir 39,7 % no pašvaldības pamatbudžeta ieņēmumiem, salīdzinājumā ar 2020.gadu samazinājušies par 983 326 *euro.*

Dobeles novada pašvaldības 2021.gada ieņēmumi no valsts budžeta mērķdotācijām pedagoģisko darbinieku atlīdzībai (t. skaitā pamata un vispārējai vidējai izglītībai, 5.-6.gadīgo bērnu apmācībai, interešu izglītībai) plānoti 2 979 159 *euro* apmērā 8 mēnešiem.

Valsts budžeta mērķdotācija Bērzupes speciālās internātpamatskolas un Speciālās pirmsskolas izglītības iestādes “Valodiņa” pedagoģisko darbinieku atlīdzībai un Bērzupes internātpamatskolas uzturēšanas izdevumiem plānota 476 705 *euro* apmērā 8 mēnešiem. Speciālās pirmsskolas izglītības iestādes “Valodiņa” uzturēšanas izdevumiem no 2019.gadā valsts budžeta mērķdotācija vairs nav paredzēta.

Dotācijas Dobeles Mūzikas skolas un Dobeles mākslas skolas pedagogu darba samaksai un valsts sociālās apdrošināšanas obligātajām iemaksām 2021.gadā ir plānotas, pamatojoties uz noslēgtajiem līgumiem ar Kultūras ministriju 284 764 *euro* apmērā, un ar Izglītības un zinātnes ministriju par profesionālās ievirzes sporta izglītības programmu finansēšanu 165 628 *euro* apmērā, salīdzinājumā ar 2020.gadu – samazinājums par 20 313 *euro*, jeb 4,3 %.

Mērķdotācija pašvaldību māksliniecisko kolektīvu vadītāju atlīdzībai paredzēta 13 238 *euro* apmērā, salīdzinājumā ar 2020.gadu - samazinājums par 260 *euro*.

Plānots, ka 2021. gadā brīvpusdienu nodrošināšanai izglītojamiem, kas mācās pašvaldības izglītības iestāžu 1.,2.,3. un 4. klasēs, no valsts budžeta tiks saņemta mērķdotācija 90 617 *euro* apmērā. Valsts budžeta finansējums vienam skolēnam dienā nodrošina ēdināšanas izdevumu apmaksu 0,71 *euro* vērtībā. 2021.gadā mācību literatūras, mācību līdzekļu un digitalizācijas mācību līdzekļu iegādei plānoti valsts budžeta līdzekļi 57 001 *euro* apmērā, kas ir par 10 485 *euro* vairāk kā 2020.gadā, sakarā ar piešķirto finansējumu 10 980 *euro* digitalizācijas mācību līdzekļu iegādei.

Saskaņā ar Ministru kabineta 2012.gada 18.decembra noteikumiem Nr.942 „Kārtība, kādā piešķir un finansē asistenta pakalpojumu pašvaldībās” 2021.gadā Dobeles novada pašvaldībai ir piešķirts finansējums asistenta pakalpojuma nodrošināšanai personām, kurām noteikta I un II invaliditātes grupa un personām no 5 līdz 18 gadu vecumam, kurām izsniegts atzinums par īpašas kopšanas nepieciešamību –184 000 *euro* apmērā.

No 2020.gada pašvaldības pamatbudžeta sastāvā tiek plānota arī mērķdotācija pašvaldības ceļu un ielu ikdienas uzturēšanai, 2021. gadā tā plānota 752 178 *euro* apmērā.

Dobeles novada pašvaldība 2021. gadā plāno saņemt transfertus no valsts un pašvaldību budžeta iestādēm Eiropas Savienības politiku instrumentu līdzfinansētajiem projektiem 1 338 887 *euro* apmērā.

2021. gadā pašvaldības budžetā plānots saņemt dotāciju 3 509 638 *euro* apmērā no pašvaldību finanšu izlīdzināšanas fonda, tai skaitā 2020.gada nesadalītais atlikums 36 547 *euro*, salīdzinājumā pret 2020.gada izpildi palielinājums par 483 750 *euro.*

Pašvaldības budžetu transferti 2021.gadam plānoti 552 018 *euro* apmērā, kas ir 2,2 % no pašvaldības pamatbudžeta ieņēmumiem.

 Ieņēmumi no maksas pakalpojumiem plānoti 850 995 *euro* apmērā, kas ir 3,3 % no pašvaldības pamatbudžeta ieņēmumiem, salīdzinājumā ar 2020.gada izpildi samazinājušies par 81 265 *euro*, jeb 8,7 %.

**Izdevumi**

***Dobeles novada pašvaldības pamatbudžeta izdevumu dinamika par gadiem atbilstoši***

***funkcionālajām kategorijām***

|  |  |  |  |  |  |  |  |
| --- | --- | --- | --- | --- | --- | --- | --- |
| **Klasifikācijas kods** |  | **2018. gada izpilde** | **2019.gada izpilde** | **2020.gada izpilde** | **2021.gada plāns** | **Starpība 2021/2020** | **Īpatsvars % no kopējā 2021. gada plāna** |
| **01.000** | Vispārējie valdības dienesti | 2 508 271 | 2 536 851 | 2 332 159 | 3 239 640 | 907 481 | 11.0 |
| **03.000** | Sabiedriskā kārtība un drošība | 416 272 | 419 241 | 438 164 | 686 105 | 247 941 | 2.3 |
| **04.000** | Ekonomiskā darbība | 10 178 668 | 7 121 313 | 1 390 421 | 1 749 842 | 359 421 | 6.0 |
| **05.000** | Vides aizsardzība | 150 637 | 26 245 | 145 849 | 117 185 | -28 664 | 0.4 |
| **06.000** | Pašvaldības teritoriju un mājokļu apsaimniekošana | 4 335 765 | 3 651 862 | 3 724 724 | 3 518 250 | -206 474 | 12.0 |
| **07.000** | Veselība | 108 141 | 100 767 | 48 399 | 81 014 | 32 615 | 0.3 |
| **08.000** | Atpūta, kultūra un sports | 4 351 230 | 2 311 903 | 1 779 367 | 2 527 407 | 748 040 | 8.6 |
| **09.000** | Izglītība | 17 263 596 | 21 512 977 | 13 792 364 | 13 734 310 | -58 054 | 46.6 |
| **10.000** | Sociālā aizsardzība | 2 151 992 | 2 249 705 | 2 610 177 | 3 760 338 | 1 150 161 | 12.8 |
|   | **Pavisam kopā izdevumi** | **41 464 572** | **39 930 864** | **26 261 624** | **29 414 091** | **3 152 467** | **100** |

Dobeles novada pašvaldības izdevumu dinamika pa gadiem bija ar augšupejošu tendenci, 2021. gadā plānotie izdevumi ir palielinājušies par 3 152 467 *euro*. Kā uzskatāmi redzam tabulā un grafikā, ik gadu vislielākie izdevumi tiek novirzīti izglītības jomai.

*3.att.Dobeles novada pamatbudžeta izdevumu dinamika pa gadiem*

***Dobeles novada pašvaldības pamatbudžeta izdevumu dinamika pa gadiem atbilstoši ekonomiskajām kategorijām***

|  |  |  |  |  |  |  |  |
| --- | --- | --- | --- | --- | --- | --- | --- |
| **Klasifikācijas kods** |  | **2018. gada izpilde** | **2019.gada izpilde** | **2020.gada izpilde** | **2021.gada plāns** | **Starpība 2021/2020** | **Īpatsvars % no kopējā 2021. gada plāna** |
| **1000** | Atlīdzība | 14 132 923 | 14 330 948 | 14 830 885 | 15 122 672 | 291 802 | 51.4 |
| **2000** | Preces un pakalpojumi | 5 674 509 | 6 541 816 | 6 274 964 | 8 465 892 | 2 190 912 | 28.8 |
| **3000** | Subsīdijas un dotācijas | 1 077 564 | 1 008 602 | 1 123 246 | 1 243 468 | 120 222 | 4.2 |
| **4000** | Procentu izdevumi | 1 171 | 0 | 3 154 | 5 000 | 1 846 | 0.1 |
| **5000** | Pamatkapitāla veidošana | 19 538 066 | 16 945 295 | 2 787 035 | 2 957 019 | 169 985 | 10.0 |
| **6000** | Sociālie pabalsti | 436 324 | 399 681 | 408 935 | 647 150 | 238 215 | 2.2 |
| **7000** | Transferti | 604 015 | 704 522 | 833 405 | 972 890 | 139 485 | 3.3 |
|   | **Pavisam kopā izdevumi** | **41 464 572** | **39 930 864** | **26 261 624** | **29 414 091** | **3 152 467** | **100** |

 Dobeles novada pašvaldības pamatbudžeta ieņēmumi tiek novirzīti pašvaldības funkciju nodrošināšanai – izdevumiem no budžeta finansētu institūciju, tajā skaitā pašvaldības izglītības, kultūras un sporta iestāžu, sociālās aizsardzības iestāžu, sabiedriskās kārtības un drošības iestāžu, pagastu pārvalžu un centrālās administrācijas uzturēšanai, novada izglītības, sporta un kultūras pasākumu finansēšanai, novada infrastruktūras uzturēšanai, pabalstiem maznodrošinātiem iedzīvotājiem, investīciju projektu finansēšanai, atbalstam biedrībām un nodibinājumiem, kā arī citiem izdevumiem, kas atbilstoši budžeta funkcionālai klasifikācijai paredzēti Dobeles novada domes saistošo noteikumu projekta Nr.1 „Dobeles novada pašvaldības budžets 2021.gadam” 2. pielikumā.

*4.att.Dobeles novada 2021. gada pamatbudžeta izdevumu īpatsvars % no kopējā plāna*

Vislielākais izdevumu apjoms ikgadējā pamatbudžetā plānots izglītības iestāžu uzturēšanai un ar izglītību saistīto pasākumu finansēšanai. Izglītības nozarei 2021.gadā plānotais izdevumu apjoms ir 13 734 310 *euro*, kas ir 46,6 % no plānotajiem kopējiem pamatbudžeta izdevumiem, tajā skaitā valsts budžeta mērķdotācijas apjoms, kas paredzēts daļējai šo izdevumu segšanai, ir 4 053 874 *euro* jeb 29,51 % no visiem izglītībai plānotajiem izdevumiem.

***Pamatbudžeta izdevumi izglītībai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2021. gada plāns** | **2020. gada izpilde** | **Starpība 2021/2020 (+;-)** |
| **1000** | Atlīdzība | 9 460 869 | 10 075 137 | -614 268 |
| **2000** | Preces un pakalpojumi | 3 425 655 | 2 632 805 | 792 850 |
| **3000** | Subsīdijas un dotācijas | 8 270 | 8 678 | -408 |
| **5000** | Pamatkapitāla veidošana | 345 249 | 524 607 | -179 358 |
| **6000** | Sociālie pabalsti | 112 840 | 83 351 | 29 489 |
| **7000** | Transferti | 381 427 | 467 786 | -86 359 |
|   | **Pavisam kopā izdevumi** | **13 734 310** | **13 792 364** | **-58 054** |

Atalgojums un valsts sociālās apdrošināšanas obligātās iemaksas izglītības nozarei 2021. gadā ir 9 460 869 *euro* jeb68,8 %no plānotajiem izdevumiem*.* Salīdzinājumā ar 2020.gadu darba algas fonda izmaksas samazinājušās par 614 268 *euro,* jo izdevumi pedagoģisko darbinieku atalgojumam plānoti 8.mēnešiem.

Profesionālas ievirzes izglītības iestādēs **2020./2021.** mācību gada 1.septembrī mācības uzsāka 676 audzēkņi, tai skaitā 368 Sporta skolā, 192 mūzikas skolā un 116 mākslas skolā, kas ir kopā par 32 audzēkņiem mazāk nekā iepriekšējā mācību gadā. Pamata un vispārējās vidējas izglītības iestādēs 1.septembrī mācības uzsāka 2 279 audzēkņi (tai skaitā 204 audzēkņi profesionālās izglītības programmās) un 1 149 audzēkņi pirmsskolas izglītības iestādēs, kas ir par 43 audzēkņiem mazāk nekā iepriekšējā mācību gada sākumā.

 2021. gada janvārī ir atvērta viena pirmskolas izglītības grupiņā bērniem vecumā no 1,5 gadu vecuma pirmskolas izglītības iestādē “Valodiņa”, lai varētu apmierināt vecāku vēlmes pēc pirmskolas izglītības programmas nodrošināšanas. 2020.gadā audzēkņu skaits vispārējās izglītības programmās nav ievērojami samazinājies un palicis nemainīgs arī profesionālās izglītības programmās DAVV.

Interešu izglītībai tiek izmantotas 432 stundas mēnesī visās novada izglītības iestādēs. Interešu izglītībai, salīdzinot ar iepriekšējo mācību gadu, kopumā piešķirtas papildus 14 stundas, t.sk. pirmās palīdzības, peldēšanas, mūsdienu dejas un brīvā laika pavadīšanas centram, kas izveidot bijušās Mākslas skolas telpās, Brīvības ielā 27 Dobelē.

Pašvaldība jau ceturto gadu turpina maksāt stipendijas profesionālās ievirzes skolu audzēkņiem. 2021.gadā šim mērķim plānoti 40 000 *euro.*

Kompensācija par braukšanas izdevumiem un pārvadājumu nodrošināšanai izglītības iestāžu audzēkņiem plānota 179 265 *euro* apmērā, plānotie līdzekļi ir par 9 435 *euro* mazāk kā 2020.gadā.

Kārtējos izdevumos ir ieplānoti izdevumi brīvpusdienu nodrošināšanai Dobeles novada pašvaldības izglītības iestāžu sākumskolas klašu skolēniem gan no valsts budžeta, gan pašvaldības budžeta līdzekļiem. Plānots, ka 2021. gadā 1.-4. klašu skolēnu brīvpusdienām izlietos 181 234 *euro,* no kuriem *90 617 euro* valsts budžeta finansējums *,* un no pašvaldības budžeta līdzekļiem 5.-6.klašu skolēniem *– 84 780* *euro* apmērā. Tāpat 2021.gadā tāpat kā 2020.gadā tiks piešķirtas brīvpusdienas visiem daudz bērnu ģimeņu bērniem, kuri apmeklē novada izglītības iestādes, kā arī to ģimeņu bērniem kuri audzina bērnu invalīdu.

Kārtējos izdevumos ir ieplānoti izdevumi izglītības iestāžu remontdarbiem 517 070 *euro* apmērā, ir paredzēts veikt remontdarbus sekojošās iestādēs:

|  |  |
| --- | --- |
| **Pirmskolas izglītība** | **EUR 303 470** |
| *PII Spodrītis* | *3 470* |
| *PII Zvaniņš*  | *154 000* |
| *PII Jāņtārpiņš* | *9 000* |
| *PII Minku parks* | *23 500* |
| *PII Riekstiņš* | *9 000* |
| *PII Ābolītis* | *96 000* |
| *PII Valodiņa* | *8 500* |
| **Vispārējā izglītība** | **EUR 187 000** |
| *Dobeles 1. vidusskola* | *30 000* |
| *Dobeles Valsts ģimnāzija* | *22 900* |
| *Mežinieku pamatskola* | *13 100* |
| *Gardenes pamatskola* | *12 000* |
| *Dobeles sākumskola* | *4 000* |
| *Lejasstrazdu sākumskola* | *2 000* |
| *Penkules pamatskola* | *11 000* |
| *Bērzupes speciālā internātskola* | *70 000* |
| *Bikstu pamatskola* | *22 000* |
| **Interešu izglītība** | **EUR 26 600** |
| *Mākslas skola* | *14000* |
| *Sporta skola* | *7 000* |
| *Dobeles jaunatnes iniciatīvu un veselības centrs* | *5 600* |

2021. gadā izglītībā plānots izlietot 311 099 *euro* Eiropas savienības (ES) finansēto projektu realizācijai. Projektos plānots turpināt preventīvo darbu ar jauniešiem, kuri neapmeklē izglītības iestādes un nestrādā, kā arī sadarbojoties ar Nodarbinātības Valsts aģentūru veikt pieaugušo apmācību, lai veicinātu iesaisti darba tirgū. 2021.gadā arī tiks turpināta skolu iesaiste Erasmus+ projektos.

Vispārējo valdības dienestu vajadzībām 2021.gada pamatbudžetā paredzēti 3 239 640 *euro*, jeb 11,0% no pašvaldības pamatbudžeta izdevumiem.

***Izdevumi*** v***ispārējiem valdības dienestiem atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2021. gada plāns** | **2020. gada izpilde** | **Starpība 2021/2020 (+;-)** |
| **1000** | Atlīdzība | 2 001 649 | 1 702 097 | 299 552 |
| **2000** | Preces un pakalpojumi | 1 149 171 | 557 940 | 591 231 |
| **4000** | Procentu izdevumi | 5 000 | 3 154 | 1 846 |
| **5000** | Pamatkapitāla veidošana | 82 820 | 65 468 | 17 352 |
| **7000** | Transferti | 1 000 | 3 500 | -2 500 |
|   | **Pavisam kopā izdevumi** | **3 239 640** | **2 332 159** | **907 481** |

Saskaņā ar budžeta izdevumu klasifikāciju atbilstoši funkcionālajām kategorijām klasifikācijā „Vispārējie valdības dienesti” ir iekļauti:

1) centrālās administrācijas (deputāti, administrācija, komisijas, kanceleja, iekšējais audits, juridiskie pakalpojumi, dzimtsarakstu nodaļa, finanšu nodaļa, personāla nodaļa) uzturēšanas izdevumi;

2) pagastu pārvalžu uzturēšanas izdevumi;

3) pašvaldības budžeta parāda darījumu apkalpošanas izdevumi - aizņēmumu procentu maksājumu un aizņēmumu apkalpošanas maksa.

Vispārējiem valdības dienestiem 2021.gadā plānoti 3 239 640 *euro,* kas ir 11,0% no plānotajiem kopējiem pamatbudžeta izdevumiem, salīdzinājumā ar 2020.gadu palielinājums par 907 481 *euro*, kas saistīts ar minimālās darba algas palielinājumu, plānotajiem izdevumiem vēlēšanu procesa nodrošināšanai, kā arī līdzekļi jauni veidojamā novada informācijas sistēmu salāgošanai.

No plānotajiem izdevumiem vispārējiem valdības dienestiem 2 001 649 *euro* veido atalgojums un valsts sociālās apdrošināšanas obligātās iemaksas*.* Salīdzinājumā ar 2020.gadu darba algas fonda izmaksas palielinājušās par 299 552 *euro,* sakarā valstī noteiktā minimālā mēneša darba alga tiek paaugstināta no 430 euro līdz 500 euro.

Dobeles novada pašvaldības saistību atmaksas apmērs 2021. gadam ir plānots 1 794 454 *euro*. Plānotais saistību apmērs 2021.gadam sastāda 9,2 % no pašvaldības pašu ieņēmumiem. 2021. gadā plānots ņemt aizņēmumus Valsts kasē sekojošo projektu realizācijai:

* Skolas ielas, Dobelē pārbūvei – 443 785 *euro*
* Puķu ielas, Dobelē seguma atjaunošanai – 80 750 *euro*
* “Pārrobežu sadarbība sabiedrisko pakalpojumu drošības un efektivitātes uzlabošanai” projekts – 112 00 *euro*
* “Sabiedrībā balstītu sociālo pakalpojumu infrastruktūras attīstība Dobeles novadā” projekts – 419 165 *euro*

Sakarā ar jaunu kredītsaistību uzņemšanos projektu īstenošanai ir plānots, ka saistību apjoms 2021. gadā palielināsies.

***Izdevumi sabiedriskai kārtībai un drošībai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2021. gada plāns** | **2020. gada izpilde** | **Starpība 2021/2020 (+;-)** |
| **1000** | Atlīdzība | 446 966 | 381 829 | 65 137 |
| **2000** | Preces un pakalpojumi | 124 499 | 55 144 | 69 355 |
| **5000** | Pamatkapitāla veidošana | 114 640 | 1 191 | 113 449 |
|   | **Pavisam kopā izdevumi** | **686 105** | **438 164** | **247 641** |

Sabiedriskās kārtības un drošības nodrošināšanai - pašvaldības policijas , bāriņtiesas un ugunsdrošības darbības izdevumiem 2021.gada pamatbudžetā plānoti 686 105 *euro*, jeb 2,3 % no pašvaldības kopējiem izdevumiem.

Atalgojums un valsts sociālās apdrošināšanas obligātās iemaksas sabiedriskās kārtības un drošības dienestu uzturēšanai ir 446 966 *euro* jeb 65,1 %no plānotajiem izdevumiem*.* Salīdzinājumā ar 2020.gadu darba algas fonda izmaksas palielinājušās par 65 137 *euro,* sakarā ar plānoto virsstundu apmaksu 2021.gadā un minimālas algas pieaugumu.

Pamatkapitāla veidošana sabiedriskai kārtībai un drošībai ir paredzēti 120 640 *euro*. 2021. gadā Latvijas-Lietuvas pārrobežu sadarbības programmas ietvaros paredzēts realizēt projektu “Pārrobežu sadarbība sabiedrisko pakalpojumu drošības un efektivitātes uzlabošanai” 146 424 *euro* apmērā ( *Valsts kase aizņēmumus – 112 000 euro,* *pašvaldības finansējums – 33 515 euro, ES fondu finansējums – 909 euro).* Projekta mērķis paredz nodrošināt efektīvus un kvalitatīvus sabiedriskos pakalpojumus Šauļos un Dobelē, paplašinot video novērošanas tīklu un izveidojot Koordinācijas centru Dobeles pilsētā. Dobeles novada pašvaldība iegādāsies IT iekārtas izveidojot modernu infrastruktūru Koordinācijas centra funkcionēšanai, tajā skaitā izvietos video novērošanas kameras Dobeles pilsētā; izveidos īso telefona līniju, izveidojot dispečera pakalpojumu; organizēs un piedalīsies pieredzes apmaiņās un darbinieku kapacitātes celšanas aktivitātēs.

***Izdevumi ekonomiskai darbībai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2021. gada plāns** | **2020. gada izpilde** | **Starpība 2021/2020 (+;-)** |
| **1000** | Atlīdzība | 239 621 | 213 531 | 26 090 |
| **2000** | Preces un pakalpojumi | 776 366 | 881 982 | -105 616 |
| **5000** | Pamatkapitāla veidošana | 683 455 | 257 413 | 426 042 |
| **6000** | Sociālie pabalsti | 50 400 | 37 195 | 13 205 |
| **7000** | Transferti | 0 | 300 | -300 |
|   | **Pavisam kopā izdevumi** | **1 749 842** | **1 390 421** | **359 421** |

Ekonomiskajai darbībai 2021. gadā plānots izlietot 1 749 842 *euro*, jeb 6,0 % no pašvaldības pamatbudžeta izdevumiem.

 Saskaņā ar budžeta izdevumu klasifikāciju atbilstoši funkcionālajām kategorijām klasifikācijā „Ekonomiskā darbība” ir iekļauti nekustamā īpašuma apsaimniekošanas pasākumu, Bezdarbnieki sabiedriskos darbos pasākumu, Būvvaldes, ielu un ceļu rekonstrukcijas, tūrisma darbības nodrošināšanas izdevumi.

Atalgojums un valsts sociālās apdrošināšanas obligātās iemaksas ekonomiskajai darbībai ir 239 621 *euro* jeb 13,7 %no plānotajiem izdevumiem*.* Salīdzinājumā ar 2020.gadu darba algas fonda izmaksas palielinājušās par 26 090 *euro,* saistīts ar minimālas algas pieaugumu.

Pakalpojumu apmaksai 2021.gadā plānoti 776 366 euro jeb 44,4 % no izdevumiem, kas ir autoceļu ikdienas uzturēšanai paredzētā valsts mērķdotācija un Tūrisma informācijas centra uzturēšanas izdevumi 23 338 *euro* apmērā.

2021.gadā saņemto finansējumu 752 178 *euro* autoceļu uzturēšanai plānots izlietot pašvaldības autoceļu un ielu ikdienas uzturēšanai:

|  |  |  |
| --- | --- | --- |
|  |  | EUR  |
| 1. | Sniega tīrīšana, kaisīšana | 125 671 |
| 2.  | Seguma atjaunošana, greiderēšana, planēšana | 422 562 |
| 3.  | Caurteku remonti | 25 794 |
| 4.  | Ceļu un ielu horizontālie apzīmējumi | 19 100 |
| 5.  | Asfalta bedrīšu remonts, ietvju remonts | 55 700 |
| 6.  | Zāles pļaušana, grāvju tīrīšana | 17 100 |
| 7.  | Autobusu pieturu paviljonu uzturēšana | 6 500 |
| 8. | Apstrāde ar pret putekļu absorbentu | 8 900 |
| 9. | Zīmju iegāde un uzstādīšana | 14 750 |
| 10. | Luksoforu uzturēšana | 5 000 |
| 11.  | Ceļmalu apauguma noņemšana | 51 101 |

Pamatkapitāla veidošana ekonomiskajai darbībai ir 683 455 *euro* jeb 39,1 % no pašvaldības kopējiem izdevumiem. 2021. gadā tiek plānota Skolas ielas pārbūve 2. kārta Dobeles pilsētā 522 100 *euro* apmērā ( *t.sk. Valsts kases aizņēmums 443 785 euro, pašvaldības līdzfinansējums 15 % - 78 315 euro*), Puķu ielas seguma atjaunošanai Dobeles pilsētā paredzēti 95 000 *euro* ( *t.sk. Valsts kases aizņēmums 80 750 euro, pašvaldības līdzfinansējums 15% - 14 250 euro* ).

2021 . gadā Vides aizsardzībai ir plānoti 117 185 *euro* jeb 0,4 % pašvaldības kopējiem izdevumiem, tie ir paredzēti lietus kanalizācijas un ārējo kanalizācijas tīklu uzturēšanai un liel gabarīta un dalīto atkritumu apsaimniekošanai.

Pašvaldības teritoriju un mājokļu apsaimniekošanai kopā 2020. gadā plānoti 3 518 250 *euro*, jeb 12,0 % no pašvaldības pamatbudžeta izdevumiem.

***Izdevumi teritoriju un mājokļu apsaimniekošanai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2021. gada plāns** | **2020. gada izpilde** | **Starpība 2021/2020 (+;-)** |
| **1000** | Atlīdzība | 263 760 | 232 255 | 31 505 |
| **2000** | Preces un pakalpojumi | 975 006 | 706 266 | 268 740 |
| **3000** | Subsīdijas un dotācijas | 1 041 013 | 938 364 | 102 649 |
| **5000** | Pamatkapitāla veidošana | 1 027 787 | 1 796 915 | -769 128 |
| **7000** | Transferti | 210 684 | 50 924 | 159 760 |
|   | **Pavisam kopā izdevumi** | **3 518 250** | **3 724 724** | **-206 474** |

Atalgojums un valsts sociālās apdrošināšanas obligātās iemaksas pašvaldības teritoriju un mājokļu apsaimniekošanai ir 263 760 *euro* jeb 7,5 %no plānotajiem izdevumiem*.* Salīdzinājumā ar 2020.gadu darba algas fonda izmaksas palielinājušās par 31 505 *euro,* kas saistītas ar minimālas algas pieaugumu.

2021. gadā plānots piešķirt dotācijas kapitālsabiedrībām deleģēto funkciju izpildei SIA „Dobeles Namsaimnieks" 142 256 *euro* apmērā, SIA “Dobeles komunālie pakalpojumi” 805 562 *euro* apmērā un SIA “Dobeles ūdens” 85 000 *euro* apmērā.

Pamatkapitāla veidošana teritoriju un mājokļu apsaimniekošanai paredzēti 1 027 787 *euro* jeb 29,2 % no kopējiem izdevumiem. 2021. gadā paredzēts finansējums 2020. gada uzsāktās Dobeles pilsētas stadiona rekonstrukcijas finansēšanai - 544 076 *euro* , velo trases (Pamptreks) izbūvei J. Čakstes ielā, Dobelē 100 793 *euro*, kā arīielu apgaismojuma izbūvei Līvānu ielā, Šķibē, Bērzes pagastā 16 800 *euro.*

Plānots ar Lauka atbalsta dienesta līdzfinansējumu realizēt divus projektus kopsummā par 80 308 *euro.* Paredzēta sporta un aktīvas atpūtas laukuma ierīkošana Auru pagasta Gardenes ciemā 22 808 *euro* apmērā*,* unielu apgaismojuma ierīkošana Annenieku pagasta Kaķenieku ciemā par 57 500 *euro* apmērā.

 Latvijas-Lietuvas pārrobežu sadarbības programmas ietvaros paredzēts realizēt projektu “Sekojot Livonijas ordeņa krustnešu gājienam rietumu Zemgalē LLI-453” 166 339 *euro* apmērā *( pašvaldības finansējums – 67 367 euro, ES fondu finansējums – 98 972 euro)*. Projekts paredz ilgtspējīgu kultūras tūrisma veicināšanu un tūrisma potenciāla palielināšanu vēsturiskajā Zemgales teritorijā, izpētīt tematisko kultūras maršrutu “Sekojot Livonijas ordeņa krustnešu gājienam Rietumu Zemgalē”. Dobeles novada pašvaldība projekta ietvaros radīs iekštelpu ekspozīciju Dobeles Livonijas ordeņa pilī; organizēs semināru vietējiem tūrisma pakalpojuma sniedzējiem, tūrisma aģentiem, uzņēmējiem, skolotājiem un iedzīvotājiem; piedalīsies bērnu nometnēs un citās projekta partnera pieredzes apmaiņas aktivitātēs.

Veselībai 2021.gadā plānoti 81 014 *euro,* jeb 0,3 % no pašvaldības pamatbudžeta izdevumiem.

Atpūtai, sportam un kultūrai 2021.gadā plānoti 2 527 407 *euro,* jeb 8,6 % no pašvaldības pamatbudžeta izdevumiem.

***Izdevumi atpūtai, kultūrai un sportam atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2021. gada plāns** | **2020. gada izpilde** | **Starpība 2021/2020 (+;-)** |
| **1000** | Atlīdzība | 1 206 231 | 946 817 | 259 414 |
| **2000** | Preces un pakalpojumi | 1 014 354 | 657 303 | 357 051 |
| **3000** | Subsīdijas un dotācijas | 110 500 | 99 775 | 10 725 |
| **5000** | Pamatkapitāla veidošana | 196 322 | 75 472 | 120 850 |
|   | **Pavisam kopā izdevumi** | **2 527 407** | **1 779 367** | **748 040** |

Atalgojums un valsts sociālās apdrošināšanas obligātās iemaksas atpūtai, sportam un kultūrai plānotas 1 206 231 *euro* jeb 47,7 %no plānotajiem izdevumiem*.* Salīdzinājumā ar 2020 .gadu darba algas fonda izmaksas palielinājušās par 259 414 *euro,* kas saistīts ar jaunu amata vietu plānošanu jauni būvētajai pils ēkai un minimālas algas pieaugumu.

Klasifikācijas kodā Preces un pakalpojumi ir uzskaitīti šīs nozares iestāžu, struktūrvienību uzturēšanas izdevumi un ar nozari saistītu pasākumu organizēšanas un nodrošināšanas izdevumi.

Kārtējos izdevumos ir ieplānoti izdevumi arī kultūras un sporta iestāžu remontdarbiem 51 400 *euro* apmērā, paredzēts veikt remontdarbus sekojošās iestādēs:

|  |  |
| --- | --- |
|  | **51 400** |
| *Dobeles Sporta centrs* | *26 100* |
| *Penkules kultūras nams* | *2 500* |
| *Dobeles pilsētas kultūras nams / brīvdabas estrādei/* | *16 000* |
| *Bikstu kultūras nams* | *6 800* |

2021.gadā plānoti gada centrālie pasākumi kultūras un sporta jomā:

|  |  |
| --- | --- |
| **Kultūras un sporta pārvaldes plānotie pasākumi** | **231 030** |
| *Lieldienas pasākums* | *6 046* |
|  *Baltā galdauta svētki* | *5 685* |
| *Bērnu un skolu jaunatnes pašdarbības kolektīvu koncerts* | *5 960* |
| *Ceriņu svētki* | *55 905* |
| *Radošas darbnīcas bērniem un jauniešiem* | *660* |
| *Jāņu ielīgošana* | *7 740* |
| *Kurzemes dziedāšanas svētkiem 151* | *23 715* |
| *Koncerts "Marhils un draugi" estrādē* | *3 500* |
| *Kārlim Ulmanim 143, Pikšās* | *1 595* |
| *Dobeles pilsētas kultūras nama, kultūras sezonas atklāšanas festivāls* | *8 920* |
| *Ābolu svētki* | *6 525* |
| *Lāčplēša diena* | *10 735* |
| *Svētku koncerts un Dobeles novada pašvaldības apbalvojumu pasniegšana* | *21 600* |
| *Egles iedegšanas pasākums* | *5 605* |
| *Dobeles novada kultūras un sporta kolektīvu gada noslēguma pasākums* | *5 650* |
| *Jaunā gada sagaidīšana* | *8 685* |
| *Pārējie pasākumi novadā* | *52 504* |

Atbalsts biedrībām sporta jomā plānots 65 500 *euro* apmērā, atbalstot sportistu dalību Eiropas čempionātos. Līdzfinansējums Kultūras un sporta projektu konkursos paredzēts 45 000 *euro* apmērā*.*

Klasifikācijas kodā Pamatkapitāla veidošana palielinājums salīdzinājumā ar 2020.gadu par 120 850 *euro* saistīts ar plānoto pamatlīdzekļu iegādi Dobeles Sporta centram 78 980 *euro* apmērā un Dobeles pils kapelas interjera aprīkojuma iegādei 79 754 *euro* apmērā.

Sociālām vajadzībām no Dobeles novada pašvaldības pamatbudžeta izdevumiem plānoti 3 760 338 *euro*, jeb 12,8 % no pašvaldības pamatbudžeta izdevumu kopējā apjoma.

***Izdevumi sociālai aizsardzībai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2021. gada plāns** | **2020. gada izpilde** | **Starpība 2021/2020 (+;-)** |
| **1000** | Atlīdzība | 1 495 656 | 1 270 360 | 225 296 |
| **2000** | Preces un pakalpojumi | 904 747 | 717 324 | 187 423 |
| **3000** | Subsīdijas un dotācijas | 15 000 | 8 534 | 6 466 |
| **5000** | Pamatkapitāla veidošana | 481 246 | 14 678 | 466 568 |
| **6000** | Sociālie pabalsti | 483 910 | 288 387 |  195 523 |
| **7000** | Transferti | 379 779 | 310 894 | 68 885 |
|   | **Pavisam kopā izdevumi** | **3 760 338** | **2 610 177** | **1 150 161** |

1 495 656 *euro* no plānotajiem izdevumiem sociālās aizsardzības iestādēm un pasākumiem veido atalgojums un valsts sociālās apdrošināšanas obligātās iemaksas*.* Salīdzinājumā ar 2020.gadu darba algas fonda izmaksas palielinājušās par 225 296 *euro,* kas saistīts ar minimālās darba algas pieaugumu.

2021. gada pašvaldības budžetā plānoti izdevumi sociālās jomas iestāžu uzturēšanai, sociālo darbinieku apmācībām un supervīzijām.

Kārtējos izdevumos ir ieplānoti izdevumi sociālās jomas iestāžu remontdarbiem 51 000 *euro* apmērā, ir paredzēts veikt remontdarbus sekojošās iestādēs:

|  |  |
| --- | --- |
|  | **51 000** |
| *ĢAC Lejasstrazdi* | *3 000* |
| *Grupu dzīvokļi Uzvaras ielā 50* | *8 000* |
| *Sociālo pakalpojumu centrs* | *35 000* |
| *Sociālais dienests* | *5 000* |

2021. gadā sociālās jomas budžetā plānots turpināt projekta “Atver sirdi Zemgalē” realizāciju, kas tiek īstenots deinstitucionalizācijas ietvaros, un projekta “Atelpas brīdis” īstenošana, kura mērķis ir atslogot piederīgos no aprūpes un uzraudzības pienākumu veikšanas, nodrošinot ģimenēm īslaicīgu diennakts sociālās aprūpes un sociālās rehabilitācijas pakalpojumu kompleksu, projektu realizācijai budžetā paredzēti 307 967 *euro.*

 Tāpat DI procesa ietvaros plānots uzsākt projekta “Sabiedrībā balstītu sociālo pakalpojumu infrastruktūras attīstība Dobeles novadā” realizāciju, 2021. gadā budžetā paredzēti 651 981 *euro ( Valsts kases aizņēmums - 419 165 euro, ES fondu finansējums – 232 8156 euro).* Projekta mērķis sabiedrībā balstītu sociālo pakalpojumu infrastruktūras izveide un attīstība Dobeles novadā. Projektā galvenās aktivitātes:

* pakalpojuma “Grupu dzīvokļi” personām ar garīga rakstura traucējumiem (10 personām) izveide Ādama ielā 2 Dobelē - telpu pārbūve, aprīkojuma un mēbeļu iegāde;
* pakalpojuma “Specializētās darbnīcas” personām ar garīga rakstura traucējumiem (16 personām) izveide Ādama ielā 2 Dobelē - telpu remonts un pielāgošana, aprīkojuma un mēbeļu iegāde;
* pakalpojuma “Dienas aprūpes centrs personām ar garīga rakstura traucējumiem” (20 personām) izveide Brīvības ielā 27 Dobelē - telpu pārbūve, aprīkojuma un mēbeļu iegāde;
* projekta publicitātes nodrošināšana.

2020.gadā LAT-LIT projekta ietvaros “Sociālo pakalpojumu un sociālās iekļaušanas pasākumu attīstība neaizsargātajām grupām” tika veikti remontdarbi ģimenes atbalsts centrā “Lejasstrazdi” pakalpojuma “Atelpas brīdis” nodrošināšanai. Struktūrvienības uzturēšanas izmaksas 2021. gadā ir 95 035 *euro.*

No sociālās jomas izdevumiem 483 910 *euro* jeb 12,9 % ir izdevumi sociālajiem pabalstiem.

Sociālo pabalstu veidus un to piešķiršanas kārtību nosaka Dobeles novada pašvaldības saistošie noteikumi. Pašvaldības sociālie pabalsti plānoti, lai, pirmkārt, nodrošinātu garantētā iztikas minimuma, dzīvokļa pabalstu un pabalstu ēdināšanas izdevumu segšanai tiem iedzīvotājiem, kuriem ,normatīvo aktu noteiktajā kārtībā, ir tiesības saņemt šos pabalstus. 2021.gadā ir saglabāti visi iepriekšējā gadā nodrošināto pabalstu un pakalpojumu veidi .

 2021. gadā plānots izmaksāt garantētā minimālā ienākuma pabalstus 50 000 *euro* apmērā, kas ir par 16 971 *euro* vairāk kā izmaksāts 2020. gadā, un dzīvokļa pabalstus – 125 000 *euro* apmērā, kas ir par 97 565 *euro* vairāk kā izmaksāts 2020.gadā, jo palielinās maznodrošināto personu skaits, kuri ir tiesīgi saņemt dzīvokļa pabalstu.

Lielākās citu pabalstu izmaksas plānotas - Pabalstiem bērniem un audžuģimenēm 50 000 *euro*, pabalstiem ēdināšanai – 5 000 *euro*, veselības pabalstiem – 15 000 *euro*, ārkārtas un neparedzēto situāciju pabalstiem plānoti 60 000 *euro*.

2021.gadā Dobeles novada pašvaldība plāno saņemt dotāciju asistenta pakalpojuma nodrošināšanai pašvaldībā 184 000 *euro* apmērā, kuru plānots izlietot atlīdzībai par asistentu sniegtajiem pakalpojumiem cilvēkiem ar I un II invaliditātes grupu un bērniem ar invaliditāti no 5 līdz 18 gadu vecumam.

Atbalsts biedrībām sociālās aizsardzības jomā plānots 15 00 *euro* apmērā – atbalstu var saņemt biedrības kā līdzfinansējumu izsludinātajos projektu pieteikumu konkursos.

Dobeles novada pašvaldība piešķirs pabalstus katram jaundzimušajam 150 *euro* apmērā, pabalstus kāzu 50 gadu un 60 gadu jubilejās 100 *euro* apmērā, pabalstu 100 gadu dzīves jubilejā 150 *euro* apmērā, kā arī pabalstus politiski represētajām personām vienu reizi gadā 30 *euro* apmērā. Kopumā šim mērķim paredzēti 34 600 *euro*. Aprēķini veikti, ņemot vērā iepriekšējo gadu dzimstības rādītājus – 2020.gadā mūsu novadā piedzimuši 169 bērni , 33 personām izmaksāts apbedīšanas pabalsts , zelta kāzu jubilejā sveikti 4 pāri, kā arī sveiktas 3 simtgadnieces.

Savstarpējiem norēķiniem par sociālās palīdzības sniegtajiem pakalpojumiem 2021.gadā plānoti 350 000 *euro*, salīdzinājumā ar 2020.gada izpildi palielinājums par 78 956 *euro*, kas saistīts ar pakalpojuma cenu palielinājumu un iestādēs ievietoto klientu skaita pieaugumu.

**Ziedojumu un dāvinājumu budžets**

Ziedojumu un dāvinājumu budžets ir kopbudžeta daļa, kuru veido ziedojumi un dāvinājumi, un citi pašu ieņēmumi, kā arī izdevumi, kurus paredzēts segt no šiem ieņēmumiem.

***Ziedojumu budžeta izdevumi*** – 5 578 *euro* apmērā galvenokārt plānoti:

* sociālās aprūpes nodrošināšanai 3 586 *euro*,
* kultūras un sporta pasākumiem – 1 041 *euro*,
* izglītības pasākumiem – 951 *euro*.

Plānojot 2021. gada pašvaldības budžetu, ņemtas vērā visu nozaru un jomu intereses un esošie līdzekļi maksimāli sabalansēti tā, lai finansējums ir pietiekošs gan infrastruktūras uzturēšanai un attīstībai, gan projektu un pasākumu realizācijai, gan sociālajiem jautājumiem, izglītībai, kultūrai un sportam. 2021. gadā un turpmāk pašvaldībai būtiski ir nodrošināt novada attīstības un investīciju projektu ieviešanu un realizāciju, uzlabojot iestāžu, ceļu un ielu infrastruktūru, tādējādi ceļot dzīves vides kvalitāti novadā. Lai veicinātu novada attīstību, investīcijām infrastruktūrā arī turpmāk tiks piesaistīti Eiropas Savienības fondu līdzekļi. Neskatoties uz ierobežoto finansējumu, pašvaldība, plānojot budžetu kārtējam gadam, ievēro pēctecības un attīstības principu, aktualizējot investīciju plānu un izvērtējot finanšu stabilitāti ilgtermiņā.

Domes priekšsēdētājs A.Spridzāns